***Հ Ի Մ Ն Ա Վ Ո Ր ՈՒ Մ***

***«Ոստիկանության մասին» օրենքում լրացում կատարելու մասին» և «Տեխնիկական անվտանգության ապահովման պետական կարգավորման մասին»***

***օրենքում փոփոխություն կատարելու մասին» օրենքների ընդունման անհրաժեշտության վերաբերյալ***

**1. Ընթացիկ իրավիճակը և ակտի ընդունման անհրաժեշտությունը**

«Ոստիկանության մասին» օրենքում լրացում կատարելու մասին» և «Տեխնիկական անվտանգության ապահովման պետական կարգավորման մասին» օրենքում փոփոխություն կատարելու մասին» օրինագծերի անհրաժեշտությունը պայմանավորված ՀՀ ՆԳՆ ոստիկանության պարեկային ծառայության ջրային ստորաբաժանման ներդրմամբ:

ՀՀ ՆԳՆ ոստիկանության պարեկային ծառայության կազմում մասնագիտացված պարեկային ստորաբաժանման ստեղծմամբ իրականացվելու է ջրային պարեկության ծառայություն, որի շրջանակներում այդ ստորաբաժանմանը վերապահվելու են մի շարք գործառույթներ: Վերջիններիս իրականացումը զուգորդված է լինելու Սահմանադրությամբ երաշխավորված անձանց մի շարք իրավունքների սահմանափակման հետ։

Նշվածից ելնելով՝ անհրաժեշտ է ոստիկանությանն օրենքով վերապահել համապատասխան իրավունքներ (լիազորություններ), որոնց հիման վրա հնարավոր կլինի՝ լիարժեք լուծելու նշված ծառայության ստեղծմամբ նախանշված խնդիրները և հասնելու նպատակներին։

Բացի այդ, հաշվի առնելով «Վարչական իրավախախտումների մասին» ՀՀ օրենսգրքում օգտագործվող լողամիջոց ձևակերպումը՝ «Տեխնիկական անվտանգության ապահովման պետական կարգավորման մասին» օրենքումգործածվողջրային լողամիջոց հասկացությունը փոխարինվել է լողամիջոց հասկացությամբ:

Տվյալ բնագավառում իրականացվող քաղաքականությունը նախատեսում է իրավական բավարար երաշխիքների ստեղծում՝ ներդրվող պարեկային ծառայության ջրային ստորաբաժանման օրենսդրական գործառույթների իրականացումն ապահովելու համար:

**2. Կարգավորման նպատակը և բնույթը.**

Առաջարկվող լրացման և փոփոխության արդյունքում կնախատեսվեն անհրաժեշտ իրավական կարգավորումներ պարեկային ծառայության ջրային ստորաբաժանման ծառայողի կողմից իր պարտականությունները պատշաճ կատարելու համար։ Միաժամանակ, նախագծերի ընդունմամբ կառաջանա ենթաօրենսդրական իրավական ակտերում փոփոխություններ կատարելու անհրաժեշտություն:

**3. Կապը ռազմավարական փաստաթղթերի հետ.**

Նախագծերը բխում են ՀՀ կառավարության 2021 թվականի նոյեմբերի 18-ի թիվ 1902-Լ որոշման 1-ին հավելվածի Ոստիկանություն բաժնի 3-րդ կետի 3.6-րդ ենթակետից՝ **Ջրային պարեկային ծառայության ներդրում` Գեղարքունիքի մարզի Պարեկային ծառայության կազմում մասնագիտացված ջրային պարեկային ստորաբաժանման ստեղծում:**

**4. Լրացուցիչ ֆինանսական միջոցների անհրաժեշտության և պետական բյուջեի եկամուտների և ծախսերի սպասվելիք փոփոխությունների մասին**

Պետական բյուջեի և օրենքով չարգելված այլ միջոցների հաշվին՝ ջրային պարեկության հետ կապված ծախսերի ֆինանսական գնահատականը ճշգրտման փուլում է: Ֆինանսական գնահատականը կհստակեցվի ոստիկանության պարեկային ծառայության ջրային ստորաբաժանման համար անհրաժեշտ տեխնիկական սարքերի և միջոցների ձեռբերման նպատակով կազմակերպվող մրցույթների արդյունքների ամփոփումից հետո:

**5. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ ՆԳՆ կողմից:

**6. Ակնկալվող արդյունքը.**

Կապահովվեն պարեկային ծառայության ջրային ստորաբաժանման գործառույթների իրականացման իրավական երաշխիքներ։ Միաժամանակ, թեև նշված ոլորտում առկա են որոշակի իրավակարգավորումներ, այնուամենայնիվ, դեռևս ձևավորված չէ պատշաճ մշակույթ: Նախագծերի ընդունումը կնպաստի Հայաստանի Հանրապետությունում ջրային տարածքներում լողամիջոցների շահագործման նկատմամբ պետական վերահսկողության արդյունավետության բարձրացմանը և համապատասխան մշակույթի ձևավորմանը:

***Ներքին գործերի նախարարություն***